### 8.     Beslutning om trafikkerhedsprojekt på [adresse] ved kirken

**Åbent**

Sagsnr.: 326-2018-26412       J.nr.: 05.13.00           Dokumentnr.:
326-2019-317586

**Sagstype**

Beslutning.

**Resume og sagens baggrund**

Menighedsrådet ved [adresse] har sendt et ønske til kommunen
om et ændret vejprofil på [adresse] ud for kirken og sognehuset. Det er
blandt andet et ønske fra menighedsrådet at hæve vejen op til i alt cirka 40 cm
over en strækning på cirka 60 meter.

**Indstillinger**

Chefen for Vej, Ejendom og Affald indstiller,

1.    at Kalundborg
Kommune fastholder beslutningen om at etablere en hævet flade på [adresse]
[adresse] ud for kirken og sognehuset,

2.    at
den hævede flade etableres med en længde på 16 m, og

3.    at der ikke
laves en yderligere ændring af vejprofilet som ønsket af menighedsrådet.

**Behandling**

Teknik- og Miljøudvalget.

**Sagsfremstilling**

I marts 2017 besluttede Teknik- og Miljøudvalget at
prioritere 350.000 kr. til forbedring af trafiksikkerheden på [adresse].

Dette beløb indgik efterfølgende i det samlede budget til
det samlede forslag til forbedring af trafiksikkerheden i tilknytning til den
nye vej på [adresse]. Jævnfør Kommunalbestyrelsens beslutning den 30. januar
2019, hvor det i beslutningen indgik, at Raklev Skillevej skulle afmærkes som 2-1-vej,
at vejen skulle hastighedsbegrænses til 40 km/t, og at der skulle fordeles to
vejbump på vejen og en hævet trafikdæmpende flade ud for Kirken og ved Casper Kjeldsen.
Den hævede flade på [adresse] skal tillige fungere som passage for
gående mellem sognehuset og kirken. Det er beregnet, at disse tiltag vil ligge
inden for en ramme på 367.000 kr.

Etableringen af kun en hævet flade på [adresse] ud
for kirken og sognehuset giver imidlertid anledning til bekymring i
menighedsrådet ved [adresse]. Menighedsrådet ønsker, at der i projektet
blandt andet indarbejdes en mulighed for en niveaufri passage mellem kirken og
sognehuset.

Dagny Møller har på vegne af menighedsrådet ved
Raklev Kirke foreslået en ændret vejprofilering af Raklev Skillevej. Forslaget
indebærer, at vejen hæves med cirka 40 centimeter, som en kile under den hævede
flade.

Baggrunden for forslaget er at sikre en overgang mellem
Kirken og sognehuset, hvor gående ikke skal træde over kantsten med fare for at
snuble, og hvor oversigtsforholdene på den pågældende vejstrækning forbedres.

Dagny Møller har beregnet, at det skitserede
projekt vil koste i alt 340.000 kr. Administrationen vurderer imidlertid, at
der fortsat mangler en del oplysninger i projektet, og at prisen derfor vil
kunne ligge en del højere.

* Der mangler oplysninger fra LER. Oplysningerne fra LER er
  relevante for at kunne beregne omkostninger til eventuel omlægning af
  ledninger i vej og fortov.

* Der mangler endelige oplysninger om afvanding af vejen.
  Dagny Møller vurderer dog, at der ikke skal etableres
  afvanding fra vejen.
* Der mangler kendskab til den nuværende vejopbygning. Dette
  kræver blandt andet borekerneprøver.
* Der mangler oprydnings- og belægningsplaner. For
  beregningen af projektet er det væsentligt at vide hvilke nuværende
  elementer, der skal fjernes, og hvordan de nye belægninger skal udføres og
  i hvilke materialer og mængder.

Administrationen vurderer, at projektet kun i nogen grad vil
øge trafiksikkerheden på strækningen. Oversigtsforholdene vil forbedres, hvis
vejen hæves. Til gengæld må det forventes, at etableringen af bedre
oversigtsforhold vil medføre en øgning af hastigheden på [adresse].

Administrationen vurderer herudover, at oversigtsforholdene
på [adresse] mellem kirken og sognehuset ikke er så dårlige, at det kan
begrunde, at vejen hæves op til 40 centimeter.

Det fremsatte ønske fra menighedsrådet om ændret vejprofil
skønnes efter politiets vurdering at være over målet for trafiksanering af en
mindre trafikeret vej i byzone. Politiet ser ingen særlige farer i forbindelse
med krydsning mellem kirken og sognehuset i dag. Den sanering af hastigheden,
der foretages ved omlægning til 2-1-vej skønnes af politiet for tilstrækkelig
til at sikre bløde trafikanters brug af vejen og forbedring af krydsning af
vejen.

Det er administrationens og politiets vurdering, at en hævet
flade alene er tilstrækkelig til at forbedre og sikre trafiksikkerheden mellem
sognehuset og kirken. Det anbefales derudover, at en hævet flade har en
begrænset længde (15-16 meter). Hvis fladen bliver for lang, øges
hastigheden på fladen, og det trafiksikkerhedsmæssige formål med at etablere en
hævet flade går tabt. Ønsket fra menighedsrådet er hævet flade på cirka 27
meter, da det vil give mere plads til, at rustvogne vil kunne svinge ind til
kirken.

Administrationen anbefaler, at der etableres en hævet flade
på [adresse] ved [adresse] og sognehuset. En hævet flade har efter
vejreglerne en højde på cirka 10 cm.

Det skal bemærkes, at der som en del af det samlede forslag
til forbedring af trafiksikkerheden i tilknytning til den nye vej på
[adresse] er etableret vejbump og 2-1-afmærkning på [adresse]

**Økonomiske konsekvenser**

Hvis Teknik- og Miljøudvalget prioriterer at gennemføre
projektet som ønsket af menighedsrådet med ændret vejprofil på op til 40 cm inklusiv
en hævet flade skal det forventes, at der skal tilføres yderligere økonomi til projektet.

**Bilag**

|  |  |
| --- | --- |
| Bilag 1 - Planskitse - Raklev Skillevej | 326-2019-322573 |